Kritik af regeringens kommende pesticidafgift.

Esben Lunde Larsen (V), der er medlem af Folketingets fødevareudvalg, er ikke tilfreds med regeringens kommende afgift. - Vi ved, at producenter af kartofler i konkurrerende lande bruger en halv gang mere sprøjtemidler end de danske, siger Esben Lunde Larsen til Effektivt Landbrug. Landbrug & Fødevarer har tidligere vurderet, at omkring halvdelen af de pressede danske kartoffelproducenter ophører, fordi de ikke kan få dækket de højere omkostninger. Også Esben Lunde Larsen frygter for, at danske arbejdspladser kan ryge til udlandet. Det vil både mindske eksporten samt forøge importen. - Min bekymring er, at der forsvinder danske arbejdspladser. Og samtidig importerer man råvarer, der er produceret under mere lempelige vilkår, end det man selv lægger op til i Danmark, siger Esben Lunde Larsen til Effektivt Landbrug. Derfor har han haft minister Mette Gjerskov (S) i et åbent samråd, hvor han håber, at hun vil genoverveje afgiften.